時晴多雨少，以先數日賣燈，謂燈市。燈有楮練羅帛之屬，繪縷人物故事，或為花果蟲魚動植之像。至若好事者，可藏頭詩句懸雜物焉，任人商揣，曰燈謎，亦曰彈壁燈。其物聽勝者取去。豪家富室則有繚絲、琉璃、魚魷、綵珠、明角、羊皮夾、紗麥、絲竹縷、流蘇寶帶、鼇山諸品。至期則結綵棚於衢巷，懸燈爭勝。白日遊觀，名曰看彩色。夜擊鑼鼓曰鬧元宵。